**ADÓELŐLEG NYILATKOZATOK 2020.**

**Tisztelt Munkavállaló!**

A 2020. év során **a havi adóelőleg meghatározásánál az alábbi adókedvezmények, illetve költség elszámolás vehető figyelembe, amelynek érvényesítéséhez nyilatkozat leadása szükséges**:

1. Családi kedvezmény
2. Személyi kedvezmény (súlyosan fogyatékos magánszemély kedvezménye)
3. Költségnyilatkozat az adóelőleg megállapításánál figyelembeveendő költségről
4. Első házasok kedvezménye
5. Négy vagy több gyermeket nevelő anyák kedvezménye

**A nyilatkozatokat 2020. január 20-ig kell leadni az anya-ügyfélszolgálati irodákban.**

1. **A családi kedvezmény**

Jogosultnak minősül a szülővel együtt élő élettárs, ha az érintett gyermekkel közös lakó-, vagy tartózkodási hellyel rendelkezik és a szülővel élettársként legalább egy éve szerepel az Élettársi Nyilatkozatok Nyilvántartásában, vagy a szülővel fennálló élettársi kapcsolatát az ellátás megállapítására irányuló kérelmet legalább egy évvel megelőzően kiállított közokirattal igazolja.

Jogosultnak minősül a családi pótlékra jogosult magánszemély és a családi pótlékra nem jogosult, vele közös háztartásban élő házastársa is. Ez alapján a nevelőszülő közös háztartásban élő házastársa is jogosultként veheti igénybe a családi kedvezményt.

A nagykorúvá váló, a családi pótlékra saját jogán jogosult gyermek (például gyámság alá helyezett gyermek) családi kedvezményét az elhunyt szülője testvérének is átadhatja.

Eltartottnak minősül az a személy is, aki a családi pótlék összegének megállapításakor figyelembe vehető, vagy figyelembe vehető lenne, még akkor is, ha a kedvezményezett eltartott után nem családi pótlékot állapítanak meg (hanem például rokkantsági járadékot), vagy családi pótlékot nem állapítanak meg (például a felsőoktatási intézményben tanuló gyermek után), vagy a családi pótlék összegét a gyermekek száma nem befolyásolja (például tartósan beteg, illetve súlyosan fogyatékos gyermek).

A hatályos törvény adóelőleg-nyilatkozatokra vonatkozó rendelkezése szerint a rendszeres jövedelmet juttató kifizetőnek is lehet családi kedvezmény érvényesítésére vonatkozó nyilatkozatot tenni. Így rendelkezik a hatályos Tbj. is a családi járulékkedvezmény vonatkozásában.

**A családi kedvezmény** érvényesítéséről és megosztásáról:

A családi kedvezmény igénybevételére jövedelem korláttól függetlenül lehetőség van. A családi járulékkedvezmény igénybevételének lehetősége továbbra is fennáll. A nyilatkozat kitöltésekor kérjük, figyelmesen olvassa el az ide vonatkozó részt.

A családi kedvezmény - az eltartottak lélekszámától függően - kedvezményezett eltartottanként és jogosultsági hónaponként:

* 1. egy eltartott esetén 66.670 forint adóalap csökkenést jelent (mely 10.000,- Ft adócsökkenést eredményez havonta),
  2. kettő eltartott esetén 2020-ban 133.330 forint adóalap csökkenést jelent (mely 20.000,- Ft adócsökkenést eredményez gyermekenként havonta),
  3. három és minden további eltartott esetén 220.000 forint adóalap csökkenést jelent (mely 33.000,- Ft adócsökkenést eredményez gyermekenként havonta),

amely családon belül – házastársak, élettársak között – közösen érvényesíthető. A megosztásra vonatkozó szabályokat a nyilatkozat tájékoztató részében részletesen ismertetjük.

A családi kedvezményt érvényesítő magánszemélynek gyermekük születését követően nem kell új nyilatkozatot tenniük a munkáltató részére, ha magzatra tekintettel a várandósság időszakában már érvényesítették a családi kedvezményt, a gyermek megszületését követően pedig a családi pótlékra való jogosultságuk okán lesznek jogosultak a kedvezményre.

Az összes eltartott nevét, adóazonosító jelét meg kell adni (kivéve a magzatét), **adóazonosító jel hiányában nyilatkozat nem adható**.

1. **A súlyosan fogyatékos magánszemélynél** az erről szóló igazolás, határozat alapján a fogyatékos állapot kezdő napjának hónapjától ezen állapot fennállásának időtartamáról kell nyilatkozni azzal, hogy a végleges fogyatékos állapotról ugyanazon kifizetőnek elegendő egyszer nyilatkozni. Aki korábban végleges fogyatékos állapotról nyilatkozott, annak nem kell új nyilatkozatot tennie. Az adókedvezmény összege az adóév első napján érvényes havi minimálbér 5%-a, 2020-ban havi 8.050 forint.
2. ***A nem önálló tevékenységből*** (például munkaviszonyból) származó bevétel csökkentése céljából ***költségnyilatkozatot*** lehet adni, ha a kifizető, a munkáltató olyan költségtérítést (is) fizet, ami a törvény által igazolás nélkül elismert költség összegét meghaladja.(pl. saját gépjármű hivatalos célú használata után, a 15 Ft/km feletti költség-átalányrész). Ha Ön nem kér költséglevonást az ilyen költségtérítésből, akkor a törvény által igazolás nélkül elismert költség összegét meghaladó részt, ilyen elismert költség hiányában pedig a költségtérítést teljes egészében figyelembe kell venni az adóelőleg alap meghatározása során.
3. **Első házasok kedvezménye**

2014. december 31-ét követő házasságkötés esetén, ha legalább az egyikük az első házasságát köti, a házasságkötést követő hónaptól kezdődően jogosultsági hónaponként együttesen 33.335 forint adóalap-csökkentő kedvezményt érvényesíthetnek a házastársak, ami havi 5 ezer forint adócsökkenést jelent. A kedvezmény legfeljebb 24 hónapig érvényesíthető, függetlenül attól, hogy a magánszemély ezt követően (gyermekre tekintettel) jogosulttá válik-e családi kedvezményre. A kedvezmény igénybevételének nem akadálya, ha a házasság megkötésekor a házastársak bármelyike már jogosult családi kedvezményre. Az első házasok kedvezménye sorrendben megelőzi a családi kedvezményt. A kedvezmény az összeg megosztásával érvényesíthető. Megosztásnak minősül az is, ha a kedvezményt csak a házastársak egyike veszi igénybe. A kedvezmény a házastársak nyilatkozata alapján már az adóelőleg levonásánál figyelembe vehető.

1. **Négy vagy több gyermeket nevelő anyák kedvezménye (NETAK)**

Négy vagy több gyermeket nevelő anyának az a nő minősül, aki vér szerinti vagy örökbefogadó szülőként az általa nevelt gyermekre tekintettel családi pótlékra jogosult, vagy családi pótlékra már nem jogosult, de jogosultsága legalább 12 éven keresztül fennállt, és az említett gyermekek száma a négy főt eléri. A kedvezményre való jogosultság annak a hónapnak az első napján nyílik meg, amelyben a nő négy vagy több gyermeket nevelő anyának minősül. A kedvezményre való jogosultság megszűnik annak a hónapnak az utolsó napján, amelyben a nő utoljára minősül négy vagy több gyermeket nevelő anyának legalább egy napig.

A NETAK érvényesíthető például a munkaviszonyból származó, bérnek minősülő jövedelemre, a táppénzre, CSED-re, GYED-re, vagy a Munka Törvénykönyve szerinti végkielégítésre. A négy vagy több gyermeket nevelő anyák kedvezményét minden más kedvezményt megelőzően érvényesíti a munkáltató, kifizető. Ez azt jelenti, hogy az anya az említett jövedelmeire tekintettel nem tudja az első házasok kedvezményét és a családi kedvezményt érvényesíteni, azonban nincs akadálya annak, hogy a bérjövedelmével kapcsolatban családi járulékkedvezményt érvényesítsen.

**Az adóalap- és adócsökkentő kedvezményekkel kapcsolatos részletes szabályokat a nyilatkozat nyomtatványok mellett megtalálható részletes útmutatók tartalmazzák.**

**Az adóalap csökkentő kedvezmények érvényesítésének feltétele 2020-ban is az, hogy a kedvezmény érvényesítésére tett írásbeli nyilatkozatot a munkavállaló az adóelőleg megállapítása előtt a munkáltatónak átadja.**

**Az adóalap csökkentő kedvezmények igényléséhez szükséges nyilatkozat nyomtatványok és részletes kitöltési útmutatók, bármely humán ügyfélszolgálati irodában beszerezhetők, illetve ezen Tájékoztató mellékleteként is megtalálhatók.**

**A nyilatkozatok az anya-ügyfélszolgálati irodában adhatók le 2020. január 20-ig annak érdekében, hogy a január havi számfejtés során már figyelembe tudjuk venni.**

**A továbbiakban a tárgyhónap 25-ig leadott nyilatkozatok a tárgyhónap elszámolása során kerülnek figyelembe vételre.**

**Budapest, 2020. január 2.**

**MÁV Szolgáltató Központ Zrt.**

**Humán Szolgáltatás**